b"\n_START_ARTICLE_\nSistemul doctorului Catran \xc8\x99i al profesorului Pan\xc4\x83\n_START_SECTION_\nRezumat\n_START_PARAGRAPH_\nPovestirea urm\xc4\x83re\xc8\x99te un narator f\xc4\x83r\xc4\x83 nume, care viziteaz\xc4\x83 un spital de nebuni din sudul Fran\xc8\x9bei (mai exact, un \xe2\x80\x9eMaison de Sant\xc3\xa9\xe2\x80\x9d), cunoscut pentru o metod\xc4\x83 nou\xc4\x83 \xc8\x99i revolu\xc8\x9bionar\xc4\x83 de tratare a bolilor mentale numit\xc4\x83 \xe2\x80\x9esistemul bl\xc3\xa2nd\xe2\x80\x9d. Un tovar\xc4\x83\xc8\x99 cu care acesta c\xc4\x83l\xc4\x83tore\xc8\x99te \xc3\xael \xc8\x99tie pe domnuk Maillard, ini\xc8\x9biatorul sistemului, \xc8\x99i-l prezint\xc4\x83 acestuia \xc3\xaenainte de a-l p\xc4\x83r\xc4\x83si pe narator. Naratorul este \xc8\x99ocat s\xc4\x83 afle c\xc4\x83 \xe2\x80\x9esistemul bl\xc3\xa2nd\xe2\x80\x9d a fost abandonat recent. El pune sub semnul \xc3\xaentreb\xc4\x83rii acest lucru, deoarece auzise de succesul \xc8\x99i de popularitatea sistemului. Maillard \xc3\xaei spune \xe2\x80\x9es\xc4\x83 nu crede\xc8\x9bi nimic din ce vi se spune \xc8\x99i s\xc4\x83 nu crede\xc8\x9bi dec\xc3\xa2t pe jum\xc4\x83tate ceea ce vede\xc8\x9bi\xe2\x80\x9d._NEWLINE_Naratorul face un tur prin spital \xc8\x99i este invitat de domnul Maillard la cin\xc4\x83. Acolo, lor li se al\xc4\x83tur\xc4\x83 alte 25-30 de persoane, care sunt servi\xc8\x9bi cu o cantitate mare de bun\xc4\x83t\xc4\x83\xc8\x9bi. Ceilal\xc8\x9bi musafiri, dup\xc4\x83 cum observ\xc4\x83 el, sunt \xc3\xaembr\xc4\x83ca\xc8\x9bi oarecum ciudat; de\xc8\x99i hainele lor sunt bine f\xc4\x83cute, ele par s\xc4\x83 nu li se potriveasc\xc4\x83. Majoritatea oaspe\xc8\x9bilor sunt femei \xc3\xaempodobite \xe2\x80\x9ecu un bel\xc8\x99ug de giuvaiericale, fel de fel de br\xc4\x83\xc8\x9b\xc4\x83ri, inele \xc8\x99i cercei, ar\xc4\x83t\xc3\xa2ndu-\xc8\x99i pieptul \xc8\x99i bra\xc8\x9bele dezvelite cu neru\xc8\x99inare\xe2\x80\x9d. Masa \xc8\x99i \xc3\xaenc\xc4\x83perea erau decorate cu un num\xc4\x83r mare de lum\xc3\xa2n\xc4\x83ri aprinse oriunde era posibil s\xc4\x83 se g\xc4\x83seasc\xc4\x83 un loc pentru ele. La cin\xc4\x83 participau muzicieni, care c\xc3\xa2ntau la \xe2\x80\x9eviori, flauturi, tromboane \xc8\x99i o tob\xc4\x83\xe2\x80\x9d \xc8\x99i, de\xc8\x99i acestea par s\xc4\x83-i distreze pe to\xc8\x9bi cei prezen\xc8\x9bi, naratorului i se par ni\xc8\x99te zgomote oribile (la un moment dat, men\xc8\x9bion\xc3\xa2nd chiar \xc8\x99i un dispozitiv de tortur\xc4\x83 \xc8\x99i de execu\xc8\x9bie cunoscut sub numele de taurul de aram\xc4\x83). Pe ansamblu, naratorul spune c\xc4\x83 \xc3\xaentreaga cin\xc4\x83 a avut un aspect \xe2\x80\x9ebizar\xe2\x80\x9d._NEWLINE_\xc3\x8en timpul mesei, conversa\xc8\x9bia purtat\xc4\x83 s-a referit la pacien\xc8\x9bii pe care ei \xc3\xaei trataser\xc4\x83. Mesenii \xc3\xaei demonstreaz\xc4\x83 naratorului comportament ciudat la care au asistat, inclusiv pacien\xc8\x9bi care s-au crezut ei-\xc3\xaen\xc8\x99i\xc8\x99i un ceainic, un m\xc4\x83gar, o bucat\xc4\x83 de br\xc3\xa2nz\xc4\x83, o sticl\xc4\x83 de \xc8\x99ampanie, o broasc\xc4\x83, o priz\xc4\x83 de tabac, un dovleac \xc8\x99i altele. Maillard, ocazional, \xc3\xaencearc\xc4\x83 s\xc4\x83-i calmeze, iar naratorul pare a fi foarte preocupat de comportamentul \xc8\x99i imita\xc8\x9biile lor pasionate._NEWLINE_El afl\xc4\x83 apoi c\xc4\x83 acest personal a \xc3\xaenlocuit sistemul bl\xc3\xa2nd cu un sistem mult mai strict, despre care Maillard spune c\xc4\x83 se bazeaz\xc4\x83 pe activitatea unui \xe2\x80\x9edoctor Catran\xe2\x80\x9d \xc8\x99i a unui \xe2\x80\x9eprofesor Pan\xc4\x83\xe2\x80\x9d. Naratorul spune ca nu este familiarizat cu munca lor, spre uimirea celor din jur. I se explic\xc4\x83 \xc3\xaen cele din urm\xc4\x83 de ce a fost abandonat sistemul anterior. Un incident \xe2\x80\x9esingular\xe2\x80\x9d, spune Maillard, a avut loc atunci c\xc3\xa2nd pacien\xc8\x9bii, c\xc4\x83rora li se acordase prea mult\xc4\x83 libertate \xc3\xaen jurul casei, i-au legat pe medici \xc8\x99i pe asisten\xc8\x9bi \xc8\x99i le-au uzurpat pozi\xc8\x9biile, \xc3\xaenchiz\xc3\xa2ndu-i pe ace\xc8\x99tia ca nebuni. Acest plan a fost organizat \xc8\x99i condus de un om care a pretins c\xc4\x83 a inventat o metod\xc4\x83 mai bun\xc4\x83 de tratare a bolilor mintale \xc8\x99i care nu a permis accesul \xc3\xaen\xc4\x83untru al niciunui vizitator, cu excep\xc8\x9bia unui \xe2\x80\x9et\xc3\xa2n\xc4\x83r domn cu o mutr\xc4\x83 bleag\xc4\x83, de care n-avea niciun temei s\xc4\x83 se team\xc4\x83\xe2\x80\x9d. Naratorul \xc3\xaentreab\xc4\x83 cum de nu s-a r\xc4\x83zvr\xc4\x83tit personalul spitalului \xc8\x99i nu a readus lucrurile \xc3\xaen ordine. Chiar atunci s-au auzit zgomote puternice \xc8\x99i personalul real al spitalului a evadat din carcere. Este dezv\xc4\x83luit faptul c\xc4\x83 oaspe\xc8\x9bii de la cin\xc4\x83 erau, de fapt, pacien\xc8\x9bii care preluaser\xc4\x83 controlul asupra spitalului. Ca parte a revoltei lor, de\xc8\x9binu\xc8\x9bii au tratat personalul cu \xe2\x80\x9ecatran \xc8\x99i pene\xe2\x80\x9d. Gardienii i-au adus pe pacien\xc8\x9bii reali, inclusiv pe domnul Maillard (fostul director care \xc3\xaennebunise cu 2-3 ani \xc3\xaen urm\xc4\x83 \xc8\x99i devenise la r\xc3\xa2ndul lui pacient), \xc3\xaenapoi \xc3\xaen celulele lor, \xc3\xaen timp ce naratorul, care este \xe2\x80\x9et\xc3\xa2n\xc4\x83rul domn cu o mutr\xc4\x83 bleag\xc4\x83\xe2\x80\x9d men\xc8\x9bionat de Maillard, recunoa\xc8\x99te c\xc4\x83 nu a g\xc4\x83sit \xc3\xaenc\xc4\x83 niciuna din operele dr. \xe2\x80\x9eCatran\xe2\x80\x9d \xc8\x99i a profesorului \xe2\x80\x9ePan\xc4\x83\xe2\x80\x9d.\n_START_SECTION_\n\xe2\x80\x9eSistemul bl\xc3\xa2nd\xe2\x80\x9d\n_START_PARAGRAPH_\nSistemul domnului Maillard evita toate pedepsele \xc8\x99i nu \xc3\xaengr\xc4\x83dea libert\xc4\x83\xc8\x9bile pacien\xc8\x9bilor s\xc4\x83i. Lor li se acorda mult\xc4\x83 libertate \xc8\x99i nu erau for\xc8\x9ba\xc8\x9bi s\xc4\x83 poarte halate de spital, ci \xc3\xaen schimb \xe2\x80\x9eli se \xc3\xaeng\xc4\x83duia s\xc4\x83 umble nest\xc3\xa2njeni\xc8\x9bi prin cas\xc4\x83 \xc8\x99i gr\xc4\x83din\xc4\x83, a\xc8\x99a cum ar face \xc8\x99i ni\xc8\x99te fiin\xc8\x9be cu mintea \xc3\xaentreag\xc4\x83\xe2\x80\x9d. Doctorii \xe2\x80\x9ese distreaz\xc4\x83\xe2\x80\x9d pe seama pacien\xc8\x9bilor, necontrazic\xc3\xa2ndu-le niciodat\xc4\x83 fanteziile sau halucina\xc8\x9biile. De exemplu, dac\xc4\x83 un om se credea pui de g\xc4\x83in\xc4\x83, doctorii \xc3\xael tratau ca pe un pui, d\xc3\xa2ndu-i s\xc4\x83 m\xc4\x83n\xc3\xa2nce gr\xc4\x83un\xc8\x9be de porumb etc._NEWLINE_Sistemul a fost aparent foarte popular. Domnul Maillard spune c\xc4\x83 toate \xe2\x80\x9eMaisons de Sant\xc3\xa9\xe2\x80\x9d din Fran\xc8\x9ba l-au adoptat. Naratorul remarc\xc4\x83 faptul c\xc4\x83, dup\xc4\x83 ce revolta pacien\xc8\x9bilor este zdrobit\xc4\x83, acest sistem este restabilit la azilul pe care \xc3\xael viziteaz\xc4\x83 - de\xc8\x99i au fost aduse unele modific\xc4\x83ri \xc3\xaensemnate care erau menite s\xc4\x83-l reformeze.\n_START_SECTION_\nFundal istoric\n_START_PARAGRAPH_\nLa timpul scrierii acestei povestiri, grija pentru bolnavii psihici era o chestiune de nivel politic. Oamenii cereau o reform\xc4\x83 a azilurilor \xc3\xaentr-un moment c\xc3\xa2nd bolnavii mintali erau trata\xc8\x9bi ca prizonieri. \xc3\x8en acela\xc8\x99i timp num\xc4\x83rul crescut de achit\xc4\x83ri ale infractorilor care se d\xc4\x83deau drept nebuni era criticat\xc4\x83 pentru c\xc4\x83 permitea criminalilor s\xc4\x83 scape de pedeaps\xc4\x83.\n_START_SECTION_\nIstoricul public\xc4\x83rii\n_START_PARAGRAPH_\n\xe2\x80\x9eSistemul doctorului Catran \xc8\x99i al profesorului Pan\xc4\x83\xe2\x80\x9d a fost \xc8\x9binut\xc4\x83 de editori timp de c\xc3\xa2teva luni \xc3\xaenainte de a fi publicat\xc4\x83 \xc3\xaen cele din urm\xc4\x83 \xc3\xaen num\xc4\x83rul din noiembrie 1845 al revistei Graham's Magazine._NEWLINE_Prima traducere \xc3\xaen limba rom\xc3\xa2n\xc4\x83 a fost realizat\xc4\x83 de I.L. Caragiale \xc8\x99i a fost publicat\xc4\x83 \xc3\xaen anul 1878 sub titlul \xe2\x80\x9eSistema Doctorului Catran \xc8\x99i a Profesorului Pan\xc4\x83\xe2\x80\x9d \xc3\xaen ziarul Timpul, anul III (1878), nr. 119-122 (1-4 iunie 1878). T\xc4\x83lm\xc4\x83cirea era f\xc4\x83cut\xc4\x83 dup\xc4\x83 versiunea francez\xc4\x83 a lui Charles Baudelaire \xc8\x99i a fost reprodus\xc4\x83 \xc3\xaen edi\xc8\x9bia operelor lui I.L. Caragiale, \xc3\xaengrijit\xc4\x83 de \xc8\x98erban Cioculescu, vol. IV (Funda\xc8\x9bia pentru Literatur\xc4\x83 \xc8\x99i Art\xc4\x83, Bucure\xc8\x99ti, 1938), pp. 260-278. Povestirea a fost tradus\xc4\x83 apoi de Mihail Straje \xc8\x99i C. Iliescu \xc8\x99i publicat\xc4\x83 sub titlul \xe2\x80\x9eSistemul doctorului Catran \xc8\x99i al profesorului Puff\xe2\x80\x9d \xc3\xaentr-o bro\xc8\x99ur\xc4\x83 de 31 de pagini editat\xc4\x83 de ziarul Adev\xc4\x83rul \xc3\xaen 1926, precum \xc8\x99i de Mihail Straje singur \xc8\x99i publicat\xc4\x83 sub titlul \xe2\x80\x9eSistemul doctorului Gudron \xc8\x99i al profesorului Pan\xc4\x83\xe2\x80\x9d \xc3\xaentr-o bro\xc8\x99ur\xc4\x83 de 30 de pagini editat\xc4\x83 anii 1930 de ziarul Curentul, \xc3\xaen colec\xc8\x9bia \xe2\x80\x9eLectura pentru to\xc8\x9bi\xe2\x80\x9d, anul II._NEWLINE_O nou\xc4\x83 traducere a fost realizat\xc4\x83 de Ion Vinea \xc8\x99i publicat\xc4\x83 \xc3\xaen vol. Scrieri alese (vol. II), editat \xc3\xaen 1963 de Editura pentru Literatur\xc4\x83 Universal\xc4\x83 din Bucure\xc8\x99ti, fiind reeditat\xc4\x83 de mai multe ori. Povestirea a fost tradus\xc4\x83 apoi de Liviu Cotr\xc4\x83u \xc8\x99i publicat\xc4\x83 \xc3\xaen volumul Misterul lui Marie Rog\xc3\xaat \xc8\x99i alte povestiri, editat \xc3\xaen 2005 de Editura Polirom din Ia\xc8\x99i \xc8\x99i reeditat de mai multe ori."